Dis hoeveel die verbod op tabak SA kosDie regering het Woensdag gesê verkope van tabakprodukte word verbied onder die huidige vlak 3-regulasies (Foto: ANA) Die voortgesette tabakverbod kos die regering daagliks R35 miljoen aan belasting en moet onmiddellik opgehef word. Só het die British American Tobacco South Africa (Batsa) Donderdag na aanleiding van ŉ navorsingsverslag deur die navorsingseenheid oor die ekonomie van aksynsprodukte by die Universiteit van Wes-Kaapland (UWK) gesê. Batsa sê in ŉ verklaring dat die verbod op die verkoop van tabakprodukte ná 118 dae van landwye afsondering die regering meer as R4 miljard aan aksynsbelasting kos en ook aansienlike werkverliese tot gevolg het. Die verklaring van Batsa volg op die bekendmaking van die UWK-verslag waarin die opstellers tot die gevolgtrekking kom dat die verlenging van die verbod tot begin Mei ŉ bonanza vir die swartmark opgelewer het. Die onwettige verkoop van sigarette het sedertdien skerp toegeneem. “Volgens die verslag het slegs 9% van die 23 000 respondente wat aan die navorsing deelgeneem het, opgehou rook. “Dit is ŉ bewys dat die regering se wens om rokers te dwing om op te hou rook, ten einde te verhoed dat hulle ernstig siek word weens Covid-19, misluk het,” lui Batsa se verklaring. Luidens die verslag koop 93% van die land se rokers steeds sigarette. “Dit beteken dat miljoene onwettige aksies van koop en verkoop van sigarette elke dag reg oor die land plaasvind,” sê Batsa. Die navorsing het ook bewys dat die prys van sigarette wat onwettig verkoop word, tydens die voortgesette afsonderingstydperk selfs verder die hoogte ingeskiet het. Die navorsers stel voor dat die verbod sowel as belasting op tabakprodukte onmiddellik opgehef moet word. Batsa sê om belasting te hef sal nie werk nie, omdat dit onwettige handelaars net verder die oormag gaan gee. Johnny Moloto, Batsa se hoof van buitelandse sake, sê meer hulpbronne moet eerder aan die Suid-Afrikaanse Inkomstediens (SAID) toegewys word om die onwettige sigarethandel te bekamp. “Onwettige verskaffers gaan nie skielik die wet gehoorsaam en belasting betaal wanneer die verbod uiteindelik opgehef word nie. Hulle het voor die afsondering belasting ontduik, hulle het miljarde ten tyde van die afsondering gemaak en hulle sal steeds belasting ontduik ná die verbod. “Die mark is heeltemal oorgeneem deur onwettige sigaretverskaffers ten koste van wetsgehoorsame en belastingvoldoende vervaardigers,” sê Moloto. Die Fair-Trade Independent Tobacco Association (Fita) sowel as Batsa is tans in hofsake gewikkel om die verbod te laat ophef. Die regering het Woensdag gesê verkope van alkohol en tabakprodukte word verbied onder die huidige vlak 3-regulasies en die besluit kan enige tyd hersien word deur die betrokke strukture indien die toestand wat daartoe gelei het, verander.